**РЕПУБЛИКА СРБИЈА**

**ГРАД УЖИЦЕ**

**ГРАДСКА УПРАВА ЗА ФИНАНСИЈЕ**

**V Број: 06-76/22-1**

**Датум: 06.12.2022. године**

На основу члана 146. Статута града Ужица (Службени лист Града Ужица број 4/19) и Одлуке о начину и поступку учешћа грађана Ужица, у пословима Града (Службени лист Града Ужица број 11/19), и Закључка о спровођењу јавне расправе о нацрту Одлуке о буџету града Ужица за 2023. годину III број 06-76/22 од 18. 11. 2022. године, Градска управа за финансије града Ужица доноси:

**ИЗВЕШТАЈ О**

**СПРОВЕДЕНОМ КОНСУЛТАТИВНОМ ПРОЦЕСУ И ПРОЦЕСУ ЈАВНЕ РАСПРАВЕ О**

**НАЦРТУ ОДЛУКЕ О БУЏЕТУ ГРАДА УЖИЦА ЗА 2023. ГОДИНУ**

**ОПШТЕ НАПОМЕНЕ**

Буџет је један од најважнијих докумената које израђује и усваја локална самоуправа. Буџетом се утврђују приоритети за финансирање, дефинишу пројекти од значаја за развој нашег града и реализује финансирање законских надлежности. Имајући у виду важност одлуке о начину трошења јавних средстава, приликом израде нацрта буџета за 2023. годину спроведен је широк консултативни процес ради прикупљања мишљења, ставова и предлога грађана, представника месних заједница, удружења, младих, осетљивих група и свих корисника буџета, како би већ и сам нацрт буџета боље осликавао вољу грађана и других субјеката наше заједнице. Консултативни процес је спроведен пре отварања јавне расправе о нацрту документа (у периоду септембар-новембар 2022 године). Сви заинтересовани грађани и субјекти имали су могућност да у процесу јавне расправе (18.11.-05.12. 2022. године), као и отвореног састанка у оквиру јавне расправе (01.12. 2022. године) додатно утичу на предлог нацрта буџета, у циљу доношења што квалитетније одлуке.

У циљу потпуне транспарентности процеса и приказа начина и резултата укључивања јавности при изради нацрта, односно предлога Одлуке о буџету, неопходно је сачинити извештај о спроведеном процесу јавне расправе, коме је претходио консултативни процес, а који садржи најбитније информације о спроведеним активностима и прикупљеним предлозима и мишљењима и њиховој имплементацију у сам предлог Одлуке о буџетуа. Управо овај Извештај представља сумарни преглед спроведених активности у процесу консултација и јавне расправе и један од материјала за процес одлучивања одборника Скупштине Града Ужица о предлогу Одлуке о буџету Града Ужица за 2023. годину.

**КОНСУЛТАЦИЈЕ ПРИ ИЗДРАДИ НАЦРТА**

**Консултације са директним и индирекним корсницима буџета**

У поступку припреме буџета, након достављеног Упутства за припрему буџета Града Ужица за 2023. годину са пројекцијама за 2024. и 2025. годину од стране Градске управе, а ускладу са Законом о буџетском систему и Упутства за припрему одлуке о буџету локалне власти за 2023. годину и пројекцијом за 2024. и 2025. годину од стране Министарства финансија, директни и индиректни буџетски корисници су доставили финансијске планове до 01. септембра 2022. године. Градска управа за финансије је разматрала достављене финансијске планове, а након спроведених анализа и додатних консултација са корисницима планирана су средства и укључена у сам Нацрт буџета.

**Консултације са представницима месних заједница**

Консултативни састанак са представницима свих месних заједница (градских и сеоских) на тему Акционог плана за веће укључивање грађана и МЗ у доношење одлука, организацију традиционалне манифестације „Михољски сусрети села” и израде Нацрта одлуке о буџету за 2023. годину, одржан је 14. септембра, у Великој сали Градске куће. Позив за састанак је упућен свим градским и сеоским месним заједницама (30), као и представницима градске општине Севојно. Састанку је присуствовао 41 учесник. Били су присутни представници градских и сеоских месних заједница (Теразије, Царина, Липа, Росуље, Крчагово, Луново Село, Каран, Рибашевина, Трнава, Дубоко, Буар, Волујац, Стапари, Врутци, Горјани, Злакуса, Крвавци, Дрежник, Качер, Љубање, Скржути, Равни, Кремна, Равни). Такође, састанку су присуствовали и представници Градске општине Севојно. Изнете су идеје и предлози везани за Акциони план и поспешивање већег укључивања грађана и месних заједница у доношење одлука (креирање буџета) у смислу начина спровођења, критеријума и даљег побољшања информисања, комуникације и активног учешћа грађана и месних заједница у реализацији малих пројеката и посебног партиципативног дела буџета. Идеје и предлози везани за ову тему биће саставни део Акционог плана, чија израда је току. Истакнут је значај „Михољских сусрета села”, манифестације која прераста у традиционалну, за становнике сеоског подручја а која се финансира из градског буџета уз подршку ресорног министарства, са циљем обогаћивања друштвеног и културног живота на селу. Везано за израду нацрта буџета за 2023. годину, представници месних заједница су истакли потребу даљих улагања у путну и комуналну инфраструктуру, наставак ширења водоводне мреже, унапређење система депоновања и одвоза отпада, уређење центра села, потребе још већег издвајања на име субвенција пољопривредним произвођачима, унапређење спортске инфраструктуре у селима, обнову школа, могућности отварања вртића у селима. Представници градских месних заједница су посебно истакли потребу даљих улагања у реконструкцију улица.

Нацртом буџета су предвиђена већа средства, у односу на основни буџет за 2022. годину, за поправке и одржавање улица и путева, већи износ средстава за месне заједнице (о приоритетима одлучују Савети МЗ). То представља оквир да се на целој територији града више уложи и реализује у овој области. Уколико се укажу могућности, у складу са реализацијом буџета у 2023. години, водиће се рачуна да се, имајући у виду захтеве и потребе, додатно увећају средства за ове намене. Град ће, у складу са реалним буџетским могућностима, наставити улагање у реконструкцију и обнову сеоских школа, пројекте уређења села, игралишта у селима. Предвиђене су позиције за наведена улагања, при чему треба имати у виду да ће реализација конкретних пројеката зависити од висине потребних средстава, степена спремности пројектне документације, решених имовинско-правних односа, алтернативних извора финансирања од стране Републике и међународних пројеката и сл. Обезбеђена су средства за изградњу првог сеоског вртића у Карану, у плану је, у складу са реалним могућностима, даље ширење мреже вртића. Нацртом буџета је планиран наставак ширења водоводне мреже (водовод Љубање, водовод Змајевац-Никојевићи, Лужничка долина, водовод Потпећ). Предвиђен је већи износ за субвенције пољопривредним произвођачима (22%).

**Консултације са представницима удружења**

Консултативни састанак са представницима удружења особа са инвалидитетом одржан је 10.11. 2022. године у Великој сали Градске куће. На састанак су, уз подршку координатора, позвана сва удружења (12): Удружење дистрофичара Златиборског округа; Удружење за помоћ ментално недовољно развијеним особама „Анђели”; Удружење параплегичара Златиборског округа; Ужичко удружење за помоћ особама са аутизмом; „МС” Удружење мултипле склерозе Златиборског округа; Међуопштинска организација Савеза слепих Србије Ужице; Градско удружење слепих и слабовидих Ужице; Удружење глувих и наглувих за Град Ужице, Општине Ариље, Косјерић, Нова Варош, Пожега, Прибој, Пријепоље, Сјеница и Чајетина; Удружење инвалида церебралне и дечије парализе Ужице; Савез цивилних инвалида рата Округа златиборског Ужице; Удружења жена са инвалидитетом оболелих од рака дојке „Јефимија” Ужице; Савез инвалида рада Србије – Општинска организација Ужице. На састанку је било присутно 18 учесника, представници свих удружења. Везано за израду Нацрта буџета за 2023. годину, представници удружења особа са инвалидитетом су изнели предлоге за повећање средстава за финансирање ових организација 10-15%. Истакнута је потреба даљег унапређења могућности и приступачности особа са инвалидитетом, посебно у делу јавних установа и објеката. Тема је била и могућност посредовања Града и иницијатива према другим локалним самоуправама за веће учешће других општина у финасирању рада ових удружења, имајући у виду да се њихове активности одвијају често и у значајној мери на територији златиборског округа. Такође, разговорало се о могућностима унапређења материјално-техничких услова простора који користе удружења у свом раду.

Нацртом буџета је предвиђено увећање буџетске линије за финансирање удружења од 12%. Континуирано се предузимају активности у циљу побољшања могућности приступачности особа са инвалидитетом у јавним обектима, установама, превозу, услугама и сл. Град ће покренути иницијативу ка другим општинама из Округа ради додатног финансирања и подршке за наша удружења која делују и на територији других општина. Такође, постоји могућност додатног финансирања удружења кроз пројекте из партиципативног дела буџета, што је такође предвиђено нацртом (путем јавног позива који ће бити објављен током године).

**Консултације са младима**

Консултативни састанак са представницима младих одржан је 10.11. 2022. године у Великој сали Градске куће. Позив за састанак је упућен посредством Канцеларије за младе. Теме састанка су биле израда нацрта буџета за 2023. годину и Акциони план за веће укључивање грађана и младих у буџетске процесе, као и реализацију малих грађанских пројеката и поспешивање учешћа младих у њима. На састанку је било присутно 28 учесника, представници: Уније средњошколаца, Студентског парламента АССЗС, Удружење студената Педагошког факултета, Канцеларије за младе, волонтери, ученици средњих школа. Изнети су предлози и идеје везани са унапређење културних садржаја, манифестација, спортске инфраструктуре на Плажи (терени за одбојку и мали фудбал), уређење Ђетиње и Плаже, даљих активности на програмима из области заштите животне средине, уређење простора на тргу Св. Саве, побољшање саобраћајне безбедности ученика, побољшања информисаности младих, промоције и поспешивања волонтерског рада, подршке Града у организацији студентских активности у 2023. години (такмичење „Куп ректора”) и др.

Нацртом буџета су предвиђене посебне буџетске позиције за финансирање реконструкције спортске инфраструктуре, што ће бити прецизирано су складу са одговарајућим програмима надлежних управа и служби, имајући у виду спремност пројектно-техничке документације, вредност појединачних улагања, могућност коришћења алтернативних извора финансирања, плановима текућег одржавања. Град ће у складу са реалним могућностима наставити да пружа подршку студентским активностима, у складу са конкретним предлозима. Нацртом буџета су предвиђена средства за даље уређење Плаже и Ђетиње. Предвиђен је наставак активности на даљем уређењу трга Св. Саве (пројекти амбијенталног уређења града). Предвиђено је увећање буџетских издвајања за пројекте, програме и активности из области заштите животне средине. Активности које се предузимају у овој области и заинтересованост младих за наведене теме указују на неопходност даљег унапређења информисаности и комуникације, ради већег укључивања младих. Савет за саобраћај активно учествује, координира, поспешује и унапређује програме и пројекте који се тичу безбедности учесника у саобраћају, превасходно за ученике од предшколског узраста па све до ученика четвртог разреда средње школе, путем великом броја обука. Имајући све ово у виду наставиће се са активностима, у још већем обиму, ради информисања, укључивања и обука младих на наведене теме. Нацртом буџета предиђено је 48 милиона динара за све активности и пројекте који се тичу безбедности у саобраћају на нивоу читаве територије коју обухвата град Ужице. Такође, предвиђена је посебна позиција у буџету за финансирање омладинских пројеката, путем јавног позива који ће бити објављен почетком 2023. године.

**Консултације у области социјалне политике**

Констултативни састанак са представницима организација из области социјалне политике одржан је у просторијама Градске куће. Упућен је позив организацијама и субјектима из области социјалне политике. На састанку су присуствовали представници следећих организација: Црвени крст Ужице, Градски центар за услуге социјалне заштите, Центар за социјални рад. Изнети су планови за 2023. годину, као и очекивања о даљем увећању издвајања за мере социјалне политике и функционисање организација у овој области, у циљу што је могуће бољег задовољења потреба у овој области и подршке новим програмима и активностима. Одржан је и консултативни састанак са представницима удружења Рома.

Нацртом буџета је предвиђено увећање износа од 17% за активности које реализује Црвени крст, а које се финансирају из градског буџета. Увећан је износ намењен за 14% на име помоћи социјално угроженом становништву (Центар за социјални рад), предвиђена су додатна средства за функционисање и спровођење програма и активности Градског центра за услуге социјалне заштите. Наставља се подршка из буџета намењена програмима за унапређење положаја Рома. Постоји могућност додатног финансирања пројеката осетљивих група у области социјалне политике, из партиципативног дела буџета (путем јавног позива).

У току консултација, а пре почетка јавне расправе, стигли су и предлози од стране ГО Српске странке Заветници са 25 предлога везаних за путеве, саобраћајну инфраструктуру, канализацију, водоводе, игралишта, изградњу јавних гаража, вртића, расвете, азил за псе, предлог већих издвајања за све области и реализацију великих инфраструктурних пројекат (Аеородром Поникве, Тунел Кадињача, Обилазница око Ужица, Колектор за пречишћавање отпадних вода у Турици, уређење школа, Постројење за пречишћавање отпадних вода). Нацртом буџета и коначним предлогом Одлуке су већ предвиђена већа издвајања за све области из којих је и планирана реализација већине предлога а када је реч о поменутим великим пројектима њихова реализација је у току.

**Консултативна анкета о нацрту буџета за 2023. годину**

У поступку припреме нацрта буџета за 2023. годину спроведено је анкетирање грађана и младих на тему буџетских приоритета, стратешких и осталих пројеката важних за грађане и младе, ставова и мишљења важних за процес буџетирања. Сам поступак анкетирања трајао је у периоду 07.11.-13.11.2022. године. На почетку самог процеса одржана је најавна конференција за медије (07.11. 2022. године) и грађани су позвани да узму учешће у анкетирању. Информацију о анкетирању су пренели локални, регионални и национални медији. Информација и најава анкетирања је објављена и на званичом градском сајту и фејсбук профилу.

Анкетирање грађана и младих је спроведено на три начина:

1. Попуњавањем анкетног упитника за грађане на 40 локација - у објектима јавних установа и предузећа (Инфо пулт Градске куће, шалтери СОН-а и Електропривреде Србије, просторије свих градских и сеоских месних заједница и Градске општине Севојно, просторије Народне библиотеке на Тргу партизана и објекту и Севојну, објектима Предшколске установе, просторијама Градског културног центра);
2. Попуњавањем анкетног упитника за грађане на градском сајту (on-line);
3. Попуњавањем анкетног упитника за младе у свим средњим школама (Ужичка гимназија, Економска школа, Техичка школа, Техничка школа „Радоје Љубичић”, Медицинска школа и Уметничка школа).

*Број анкетираних испитаника (број попуњених анкетних листића)*

|  |  |  |  |
| --- | --- | --- | --- |
| **Р.бр.** | **Категорија/Начин анкетирања** | **Број анкетираних** | **Проценат**  **учешћа (%)** |
| 1. | Анкета за грађане – анкетни упитник | 824 | 21,39 |
| 2. | Анкета за грађане – on line упитник | 204 | 5,30 |
| 3. | Анкета за младе – средње школе | 2.824 | 73,31 |
|  | **Укупно:** | **3.828** | **100,00** |

Грађани су у анкетном упитнику (1.028 испитаника), поред великих стратешких пројеката – Изградња обилазнице, Реконструкција Здравственог центра и Опште болнице, наводили, као приоритетне, већи број области, активности и пројеката, као што су: паркиг места у центру града; паркиралишта ван центра града; гасификација града; изградња вртића; развој високог образовања; мере популационе политике; изградњу отвореног градског базена; више средстава за мере енергетске ефикасности – столарија, фасаде, соларни панели; реконструкцију водоводне мреже; ширење водоводне мреже; реконструкцију канализационе мреже; ширење канализационе мреже; реконструкцију улица; реконструкцију сеоских путева; реконструкцију и санацију градских и сеоских школа; изградњу нових кружних токова; уређење реке Ђетиње, Плаже, уређење Градског трга и трга Св. Саве, уређење центра села; реконструкцију зграде Народне библиотеке; реконструкцију Велике сале Градског културног центра; реконструкцију и изградњу спортских игралишта; спортске сале у школама; реконструкцију и изградњу дечијих игралишта; азил за псе, обележавање пешачких прелаза, већи број манифестација;

Започете су активности на реализацији наведених стратешких пројеката (Обилазница, Реконструкција Здравственог центра и Опште болнице) уз подршку и финансирање државе, а у градском буџету је предвиђен део средства који се односи на пројектну и техничку документацију за реконструкцију ЗЦ и ОБ. Град активно учествује у наведеним активностима. Настављају се активности на изградњи нових паркинг места и нацртом буџета су предвиђена средства и за те намене, предвиђена су и средства за унапређење паркинг простора приликом реконструкције улица и ван центра града, у току су припреме пројекта јавно-приватног партнерства за изградњу гараже на простору „Међај”. Увећана су средства за пројекте из области заштите животне средине и енергетске ефикасности, уз могућност добијања додатних средстава од стране ресорних министарстава. Предвиђена су средства за уређење Ђетиње и Плаже. У оквиру комуналних делатности предвиђен је, између осталог, наставак радова на пројектима канализације Турица и Бела Земља. Планирана су средства за наставак изградње новог вртића на Царини и првог сеоског вртића у Карану. За следећу годину буџетирана су и средства (уз подршку државе) за реконструкцију и енергетску санацију ОШ „Прва основна школа Краља Петра II”. Увећана су средства намењена популационој политици (за сваку новорођену бебу, ђаке прваке, незапослене породиље, подршка за мајке са троје и више деце и др.). У буџету су планирана средства за замену столарије у Градској библиотеци, као и реконструкцију спрата библиотеке у оквиру пројекта Ужице – престоница културе 2024. Реконструкција Велике сале Градског културног центра је такође планирана у оквиру истог пројекта. Нацрт буџета садржи и улагања у спортску инфраструктуру, обнову дечијих игралишта, што ће бити могуће и из партиципативног дела буџета, путем јавног позива.

Млади су су анкетном упитнику (2.824 испитаника) као приоритетне области, активности и пројекте наводили: развој високог образовања; шири спектар образовних профила (средњих стручних школа); тунел за Кадињачу; аеродром „Поникве”; унапређење културних садржаја; културне манифестације; биоскоп на отвореном; забавне радионице; учешће младих у креирању медијског простора; манифестације; фестивали; више позоришних представа; реновирање хале „Велики парк”; градске спортске игре, спортска такмичења, спортска игралишта; боља здравствена зашита; унапређење саобраћајне инфраструктуре (улице и путеви); радне акције; више практичне наставе у школама; чишћење јавних површина; смањење загађености; уређење Градског трга; уређење трга Св. Саве; паркови; организовано чишћење града; друштвено користан рад; сезонски послови за младе; волонтирање (помоћ старијим особама); хуманитарне акције; пројекти ИТ и едукације о бизнису; учење младих како да користе новац; учење младих о саобраћајним незгодама, интернет насиљу, култури, смањењу табуа, важним социјалним темама; реновирање градске плаже – терена за кошарку, фудбал, одбојку на песку, замена и додавање справа за вежбање; соларне клупе и др.

Велики стратешки пројекти, као што су тунел „Кадињача” и аеродром „Поникве” су у оквиру планова државних институција и очекује се њихова реализација у наредном периоду. Образовне институције (високо образовање и средње школе) у сарадњи са државом и Градом раде на даљем ширењу студијских програма и образовних профила. Предвиђено је више средстава за развој саобраћајне инфраструктуре, пројекте амбијенталног уређења града. Опредељено је више средстава за установе културе а пројекат Ужице – престоница културе 2024. подразумева и додатна улагања (уз подршку државе) у инфраструктуру институција, нове програме, културне манифестације, где ће млади имати прилику да креирају нове садржаје и значајније учествују, у складу са израженим ставом о значајности ове области. Предвиђена подршка у области здравства (Здравствени центар и реконструкција АТД-а) управо доприноси у стварању бољих услова у овој области, коју су млади кандидовали као важну тему. Предвиђена су средстава за активности на уређењу јавних површина. Један од конкретних резултата консултатиног процеса са младима јесте и нови партиципативни део у буџету за реализацију пројеката младих у средњим школама.

**ПРОЦЕС ЈАВНЕ РАСПРАВЕ О НАЦРТУ БУЏЕТА ЗА 2023. ГОДИНУ**

Након консултативног процеса и израде Нацрта, Градско веће је усвојило Закључак о спровођењу јавне расправе о Нацрту Одлуке о буџету Града Ужица за 2023. годину са Програмом јавне расправе. Упућен је Јавни позив грађанима, удружењима, организацијама цивилног друштва, привредницима, стручној јавности, представницима медија и другим заинтересованим актерима да узму учешће у јавној расправи о Нацрту одлуке о буџету Града Ужица за 2023. годину (на сајту и фејсбук страници). На тај начин је отворен процес јавне расправе у периоду 18.11.-05.12.2022. година, са заказаним састанком у оквиру јавне расправе за 01. децембар 2022. године у Великој сале Градске куће у 17 часова. Са циљем већег учешћа грађана и других заинтересованих страна у доношењу одлука уз Јавни позив, Закључак и Програм јавне расправе, текст Нацрта одлуке о буџету града Ужица (са образложењем) и преглед Капиталних пројеката (инвестициони део буџета), постављени су на интернет страници града Ужица:

<https://uzice.rs/javna-rasprava-nacrt-budzeta-2023/>

<https://uzice.rs/opsti-akti/>

<http://195.178.50.217/client/dashboard>

Учесници у јавној расправи могли су своје предлоге, сугестије, примедбе, иницијативе и коментаре доставити Градској управи за финансије града Ужица на један од следећих начина: **1)** путем електронске поште, на e-mail адресу: [**ana.jovanovic@uzice.rs**](mailto:ana.jovanovic@uzice.rs)**; 2)** предајом предлога, сугестија и коментара на Инфо пулту (приземље Градске куће); **3)** поштом на адресу: Град Ужице, Градска управа за финансије, ул. Димитрија Туцовића 52, са назнаком: *За јавну расправу о Нацрту одлуке о буџету града Ужица за 2023. годину*. Градска управа за финансије града Ужица (особа за контакт - Ана Јовановић, аналитичар буџета) била је надлежна за давање информација у вези са областима на коју се односио предложени Нацрт одлуке о буџету града Ужица за 2023. годину. Локални и регионални медији су пренели иформацију о Јавном позиву и почетку процеса јавне расправе.

**Током процеса јавне расправе прикупљено је 30 предлога (путем мејла 13, писаним путем 2 и на отвореном састанку 15).**

**Отворени састанак у оквиру јавне расправе**

Дана, 01. децембра 2022. године, у Великој сали Градске куће, са почетком у 17 часова, одржан је састанак у оквиру јавне расправе о Нацрту одлуке о буџету Града Ужица за 2023. годину.

Састанку је присуствовало 40 особа. Поред грађана, састанку су присуствовали и одборници (2), представници месних заједница (2) представник „СУБНОР”-а, представник удружења „Етно Гостиница”, представник Удружења власника приватних шума, представник Канцеларије за младе.

Нацрт одлуке о буџету града Ужица за 2023. годину са инвестиционим делом представљали су градоначелница др Јелена Раковић Радивојевић, заменик градоначелнице Драгољуб Стојадиновић, члан Градског већа за буџет и финансије Миодраг Петковић, начелница управе за инфраструктуру и развој Радмила Баћковић Шојић. Такође, били су присутни председник Скупштине града Бранислав Митровић, чланови Градског већа Владимир Синђелић (месне заједнице), Ратко Трмчић (друштвене делатности) и Срђан Недељковић (јавна предузећа), директор ЈП „Ужице развој” Милош Миливојевић. Састанку су присустовали: председница Градске општине Севојно Мирјана Ђурић, заменик председнице ГО Севојно Мијодраг Пејић, члан већа Миливоје Јеремић.

Састанак је отворила градоначелница др Јелена Раковић Радивојевић и образложила нацрт буџета за 2023. годину, предложене буџетске приоритете, капиталне инвестиције и позвала грађане и друге учеснике да дају предлоге, како би се додатно унапредио нацрт одлуке у циљу што бољег задовољења потреба грађана, привреде, удружења и других заинтересованих страна.

Члан градског већа Миодраг Петковић је детаљније образложио предлог нацрта одлуке, процес консултација пре израде нацрта, ефекте консултативног процеса на предложени нацрт буџета и дефинисане приоритете, програме, пројекте и капиталне инвестиције од стране грађана, месних заједница, удружења, младих, осетљивих група и др. Образложени су предлози Одлуке о утврђивању прихода који припадају Граду, односно Градској општини Севојно у 2023. години, Одлуке локалним комуналним таксама, Одлуке о изменама и допунама Одлуке о накнадама за коришћење јавних површина за територију града Ужица.

Након тога се приступило јавној расправи, предлагању, коментарима и сугестијама учесника у јавној расправи.

У јавној расправи је активно учествовало 12 особа (предлози, коментари сугестије), и то: Војин Мрђа, представник СУБНОР-а; Велимир Шуњеварић, председник Савета МЗ Злакуса; Видоје Дрндаревић, представник радне групе Савета за развој села Злакуса, Добривоје Турудић, грађанин; Ђорђе Марић, представник Удружења власника приватних шума; Милица Аврамовић, грађанка; Милош Познановић, представник удружења „Етно Гостиница” Милоје Стевановић, председник Савета МЗ Врутци; Славица Станојчић, грађанка; Иван Филиповић, грађанин; Миладин Максимовић, грађанин; Марија Маричић, представник Канцеларије за младе.

Током састанка је дат део одговора на предлоге, а након завршетка јавне расправе и консултација са стручним службама комплетирани су сви одговори на предлоге пристигле током јавне расправе (писаним путем, мејлом и на отвореном састанку) и приказани су у наредном прегледу, по редоследу пристизања, тј. предлагања. У зависности од садржине, карактера, комплексности, могућности спровођења, износа потребних средстава и других битних елемената додељени су следећи статуси предлозима (30) од стране предлагача буџета: *предлог већ планиран (8), предлог прихваћен (3), делимично прихваћен (2), условно прихваћен (5), потребно прикупити додатне информације (12)*. Такође, дато је и образложење одговора.

Састанак је завршен у 19.05 часова.

***Сумарни преглед прикупљених предлога током јавне расправе, са одговорима и образложењем одговора***

|  |  |  |
| --- | --- | --- |
| **Подносилац/Начин достављања** | **Предлог** | **Одговор и образложење** |
| МЗ Злакуса  (46 потписника предлога)  *Писаним путем* | Изградња објекта Културни центар Злакуса | *Потребно прикупити додатне информације*  Представници надлежних служби ће анализирати предлог, потребну документацију, пројектну документацију, питања имовинско-правних односа, вредност инвестиција и др. па ће дати прецизнији одговор на предлог и евентуалну динамику реализације. |
| Група грађана  из Злакусе (15 потписника)  *Електронски (мејл)* | Довршавање радова на реновирању школе и сређивању простора за вртић | *Потребно прикупити додатне информације*  Град планира реновирање сеоских школа и уређивање простора за потребе вртића. Након анализе свих предлога, спремности пројектне и техничке документације, вредности инвестиције, у оквиру расположивих средстава, по приоритетима, одредиће се динамика евентуалних радова. Већ је истакнута иста инцијатива од стране МЗ Злакуса |
| Изградња тротоара уз главне улице у селу, првенствено до школе због безбедности деце | *Потребно прикупити додатне информације*  Представници надлежних служби ће анализирати предлог, потребну документацију, питања имовинско-правних односа, вредност инвестиције и др. па ће се дати прецизнији одговор на предлог и евентуалну динамику реализације. Према расположивим информацијама МЗ Злакуса је почела са стварањем услова како би се конкретизовала ова иницијатива. |
| Постављање знакова за ограничење брзине, првенствено на улазу у село од моста на Ђетињи ка центру | *Условно прихваћен*  Представници надлежних служби ће изаћи на локацију и у складу са законском регулативом ће се приступити евентуалној реализацији. Већ постоји иста инцијатива поднета ЈП „Ужице развој” од стране МЗ Злакуса. |
| Изградња степеништа за излазак на аутобуско стајалиште на магистрали због безбедности | *Потребно прикупити додатне информације*  Представници надлежних служби Града ће поново изаћи на локацију и у складу са надлежностима, законском регулативом, имовинским односима, покушати да пронађу могућа решења. Већ постоји иста иницијатива поднета од стране МЗ Злакуса. |
| Изградња стазе поред реке Ђетиње | *Потребно прикупити додатне информације*  Представници надлежних служби ће анализирати предлог, потребну документацију, питања имовинско-правних односа, вредност инвестиције и др. па ће дати прецизнији одговор на предлог и евентуалну динамику реализације. |
| Одржавање постојећих путева – прочишћавање водоводних канала | *Условно прихваћен*  У буџету су планирана средства за текуће поправке и одржавање путева, прихватање наведног предлога ће бити разматрано у склопу одређивања приоритета за 2023. годину. Такође, МЗ Злакуса ће имати могућност у оквиру годишњих средстава да планира наведене радове. |
| Решавање проблема укључивања на пут и скретања са магистралног пута Ужице-Пожега | *Потребно прикупити додатне информације*  Представници надлежних служби ће понови изаћи на локацију и у складу са законском регулативом, надлежностима, имовинско-правним односима између више субјеката прецизирати могућа решења. Постоји иста иницијатива поднета од стране МЗ Злакуса. |
| Изградња и уређење сеоског трга за изградњу Музеја лончарства и уметничке керамике | *Потребно прикупити додатне информације*  Представници надлежних служби ће анализирати предлог, потребну документацију, пројектну документацију, питања имовинско-правних односа, вредност инвестиција и др. па ће се дати прецизнији одговор на предлог и евентуалну динамику реализације. Већ постоји иницијатива МЗ Злакуса за градњу Културног центра/Музеја керамике на другој локацији која је у јавној својини. |
| Одржавање зелене површине спомен парка „Вешала”, постављање жардињера и грнчарских лончића са цвећем на мали мост у центру села, одржавање постојећег цветног засада и постављање самоодрживих (пермакултурних) зелених површина | *Условно прихваћен*  У буџету су планирана средства за одржавање и уређење јавних површина, прихватање наведног предлога у целости или делимично ће бити разматрано у склопу одређивања приоритета за 2023. годину. Такође, предлог је могуће, уколико је у питању јавна површина, реализовати из партиципативног дела буџета. |
| Дигитално описмењавање становништва и едукација младих за самостално покретање посла у ИТ сектору и осталим пословним областима | *Предлог прихваћен*  Уобичајено се спроводе активности из наведених области, у организацији Града, РРА Златибор, школа, НСЗ, институција, Канцеларије за младе, удружења др. Обавиће се додатне консултације са представницима предлагача са циљем даљих упутстава и реализације предлога. |
| Ваљаоница бакра Севојно  Генерални директор  Драган Суботић  *електронски (мејл)* | Кружни ток на магистралном путу Ib23 реда Ужице-Пожега | *Потребно прикупити додатне информације*  Управљач пута су „Путеви Србије”. Град Ужице ће, заједно са Компанијом, предузети активности према надлежним органима како би се сагледале могућности за решавање наведеног питања. |
| Проширење паркинга теретних возила на терминалу Слободне зоне Севојно | *Потребно прикупити додатне информације*  Град ће, у складу са надлежностима и могућностима, заједно са Компанијом, предузети активности, а везано и за претходни предлог, ради решавања наведеног питања |
| Удружење власника  приватних шума  Јасминка Диздаревић  *електронски (мејл)* | Планирање средстава у буџету, остварених од накнаде за коришћење дрвета (Да ли су поменута средства планирана Буџетом, у оквиру Програмске класификације 0101-002 ПА Мере подршке руралном развоју (позиције 359-362). Предлог да буду планирана на посебној буџетској позицији, ради једноставнијег праћења. | *Делимично прихваћен*  Средства од накнаде за коришћење дрвета ће наменски бити утрошена, у складу са законском регулативом. Тренутно нису планирана на наведеним позицијама, али ће свакако бити доступан извештај о њиховом наменском коришћењу. Град ће наставити комуникацију са Удружењем, у циљу планирања програма и примене најбољих пракси. |
| Александар Милић  Председник  ГО „Српска странка Заветници”  *Електронски (мејл)* | Издвајање већих средстава за спровођење омладинске политике од „тренутно предвиђених 2,4 милиона динара (удружења и матурантски плес). Износ од 3 милиона би био адекватан, који укључује и одређена средства за рад канцеларије за младе”. | *Предлог већ планиран*  За омладинске програме у оквиру наведене позиције је предвиђено 2,66 милиона динара што укључује и средства за активности канцеларије за младе. Такође, у оквиру средњих школа предвиђена је додатна позиција од 2,4 милиона динара за партиципативне пројекте младих средњошколаца у оквиру школа. На тај начин је износ за пројекте младих, на ове две позиције, дуплиран у односу на претходну годину. |
| Војин Мрђа, представник СУБНОР-а  *Отворени састанак* | Радити на заштити споменичког историјског наслеђа | *Предлог већ планиран*  Град и Народни музеј, у сарадњи са Заводом за заштиту споменика и ресорним министарствима, предузимају активности и улажу средства у очување споменичког наслеђа. Наставиће се са активностима и улагањима. |
| Определити више средстава за друштвено-хуманитарне организације у односу на претходни период (2022. година и пре) | *Предлог већ планиран*  Нацртом је већ опредељено више средстава (5,5 милиона динара, 10% више у односу на 2022. годину) за финансирање (путем конкурса/ јавног позива) друштвено-хуманитарних организација. |
| Велимир Шуњеварић, представник МЗ Злакуса  *Отворени састанак* | Адаптација школе и изградња вртића у Злакуси | *Потребно прикупити додатне информације*  Град планира реновирање сеоских школа и уређивање простора за потребе вртића. Након анализе свих предлога, спремности пројектне и техничке документације, вредности инвестиције, у оквиру расположивих средстава, по приоритетима, одредиће се динамика евентуалних радова |
| Добривоје Турудић, грађанин  *Отворени састанак* | Више новца из буџета за ГФК „Слобода” | *Условно прихваћен*  Нацртом буџета је планирано 75 милиона за позицију спорта (Спортски савез и клубови), коначним предлогом Одлуке је опредељено 95 милиона динара. Висина појединачне расподеле средстава за спортске клубове ће бити позната након спровођења процедура дефинисаних законском регулативом, тј. вредновања програма у области спорта. |
| Ђорђе Марић, представник Удружења приватних власника шума  *Отворени састанак* | Опредељивање средстава и издвајање буџетске позиције од средстава накнаде за коришћење дрвета (поновљен захтев упућен мејлом) | *Делимично прихваћен*  Средства од накнаде за коришћење дрвета ће наменски бити утрошена, у складу са законском регулативом. Тренутно нису планирана на наведеним позицијама, али ће свакако бити доступан извештај о њиховом наменском коришћењу. Град ће наставити комуникацију са Удружењем, у циљу планирања програма и примене најбољих пракси. |
| Милица Аврамовић, грађанка  *Отворени састанак* | Више новца из буџета за ГФК „Слобода” | *Условно прихваћен*  Нацртом буџета је планирано 75 милиона за позицију спорта (Спортски савез и клубови), коначним предлогом Одлуке је опредељено 95 милиона динара. Висина појединачне расподеле средстава за спортске клубове ће бити позната након спровођења процедура дефинисаних законском регулативом, тј. вредновања програма у области спорта. |
| Милош Познановић  Представник удружења „Етно Гостиница”  *Отворени састанак* | Удружење „Етно Гостиница” је спремно да учествује и да допринос у реализацији пројекта – Ужице престоница културе 2024. (допринос и афирмисању Јелове Горе, Гостиице и Јованове воде) | *Предлог је прихваћен*  Имајући у виду могућности, значај и позитиван утицај пројекта Ужице престоница културе 2024. на локалну заједницу, све добре иницијативе су пожељне и добродошле. |
| Милоје Стевановић  МЗ Врутци – председник Савета  *Отворени састанак* | Наставак изградње пута Добро поље – Љуто поље | *Предлог већ планиран*  Град је нацртом буџета већ планирао наставак започетих радова на овом путном правцу. Након јавне расправе издвојена је из опште, посебна позиција за наведени пут у износу од 10 милиона динара. |
| Решавање питања водовода у селу Врутци | *Потребно прикупити додатне информације*  Град ће у сарадњи са ЈКП „Водовод” и МЗ Врутци у наредном периоду разматрати проблематику сеоског водовода Врутци и на бази прикупљених података и информација, као и потребних анализа предложити одговарајуће мере и активности. |
| Славица Станојчић, грађанка  *Отворени састанак* | Наставак изградње пута Добро поље – Љуто поље | *Предлог већ планиран*  Град је нацртом буџета већ планирао наставак започетих радова на овом путном правцу. Након јавне расправе издвојена је из опште, посебна позиција за наведени пут у износу од 10 милиона динара. |
| Иван Филиповић, грађанин  *Отворени састанак* | Наставак изградње пута Добро поље – Љуто поље | *Предлог већ планиран*  Град је нацртом буџета већ планирао наставак започетих радова на овом путном правцу. Након јавне расправе издвојена је из опште, посебна позиција за наведени пут у износу од 10 милиона динара. |
| Миладин Максимовић, грађанин  *Отворени састанак* | Редовно прање улице Стевана Мокрањца | *Предлог је прихваћен*  Дат је налог надлежним службама за реализацију наведеног предлога. |
| Марија Маричић,  Канцеларија за младе  *Отворени састанак* | Већа подршка за омладинске пројекте и раду канцеларије | *Предлог већ планиран*  Буџетом су већ планирана увећана средства за спровођење омладинских пројеката, активностима Канцеларије за младе и нова партиципативна позиција за пројекте младих у средњим школама. |
| Драган Давидовић, грађанин  *Отворени састанак* | Већа подршка за село | *Предлог већ планиран*  Буџетом су већ планирана увећана средства за све области на територији села и свих месних заједница |
| Видоје Дрндаревић, представник групе грађана из Злакусе  *Отворени састанак* | Поновљени предлози послати путем мејла | *Већ образложено, појединачно за сваки предлог*. |
| МЗ Злакуса  Председник Савета МЗ  Велимир Шуњеварић  *Писаним путем* | Захтев за решавање приступних саобраћајница на магистралном путу у селу Злакуса | *Потребно прикупити додатне информације*  Представници надлежних служби ће понови изаћи на локацију и у складу са законском регулативом, надлежностима, имовинско-правним односима између више субјеката прецизирати могућа решења. |

Након спроведеног свеобухватног процеса консултација у поступку припреме буџета са представницима месних заједница, удружења, младих, представника осетљивих група, организација у области социјалне политике, анкетирања грађана и младих, припремљен је нацрт буџета који је укључио, поред обавезних елемената у оквиру прописаних и дефинисаних надлежности, приоритетне потребе грађана, привреде, удружења, месних заједница и других актера у буџетском процесу, а у складу са реалним и расположивим буџетским оквиром. Процес јавне расправе је додатно унапредио планирану буџетску потрошњу у смислу уважавања, прихватања и разматрања истакнутих предлога ради бољег задовољења потреба грађана и других актера. Приоритети, ставови, мишљења, пројекти и активности предложени у поступку консултација и јавне расправе драгоцен су извор за даље планирање буџетских политика. Буџетски приоритети и велики број прикупљених појединачних предлога биће предмет даљег разматрања надлежних служби, основ за даље планирање буџетских политика, развојних докумената (План развоја), секторских докумената, акционих и планова активности.

**ЧЛАН ГРАДСКОГ ВЕЋА**

**Задужен за буџет и финансије**

**Миодраг Петковић   
 \_\_\_\_\_\_\_\_\_\_\_\_\_\_\_\_\_\_\_\_\_**